# Fundació Gala-Salvador Dalí

La Fundació Gala-Salvador Dalí és una entitat cultural privada amb seu a Figueres dedicada a promoure la figura del pintor surrealista, fundada el 1983 pel mateix Salvador Dalí.

## Missió

Segons els estatuts, la missió de l'entitat és "promocionar, fomentar, divulgar, prestigiar, protegir i defensar, al territori de l'Estat espanyol i al de qualsevol altre estat, l'obra artística, cultural i intel·lectual del pintor, els seus béns i drets de qualsevol naturalesa; la seva experiència vital, el seu pensament, els seus projectes i idees i obres artístiques, intel·lectuals i culturals; la seva memòria i el reconeixement universal de la seva genial aportació a les Belles Arts, a la Cultura i al pensament contemporani".

## Història

Es va crear per voluntat expressa del mateix Salvador Dalí i Domènech el 23 de desembre de 1983 al Castell de Púbol. L'artista hi actuà com a president i director fins a la seva mort, el 23 de gener de 1989, moment en què es va obrir un període de transició per seleccionar un nou president. El 1991 el Patronat de la Fundació va nomenar Ramon Boixadós i Malé Arxivat 2019-01-29 a Wayback Machine. nou president de l'entitat. El Patronat del mes de març de 2011 el va ratificar en el càrrec. Miquel Roca i Junyent n'és un patró vitalici.
La fundació gestiona els museus, organitza exposicions, gestiona noves adquisicions i realitza publicacions. També gestiona els drets d'autor de l'artista i realitza peritatges d'obres.
El maig de 2011 la Fundació va realitzar l'adquisició més cara de tota la seva història: va comprar el quadre de Dalí de 1934 Elements enigmàtics en un paisatge per 7,8 milions d'euros.

## Museus i col·leccions

La Fundació Gala-Salvador Dalí gestiona diversos museus i col·leccions. El conjunt de museus van tenir un total d'1.431.748 visitants el 2011, que van generar per venda d'entrades 9.768.300 €.

### Teatre-Museu Dalí de Figueres

El Teatre-Museu Dalí, inaugurat el 1974, va ser construït sobre les restes de l'antic teatre de Figueres, i forma part del triangle dalinià empordanès junt amb el Castell Gala Dalí de Púbol i la Casa-Museu Salvador Dalí de Portlligat, tots gestionats per la Fundació Gala-Salvador Dalí. És considerat com l'objecte surrealista més gran del món.

#### Col·lecció Dalí Joies

Dalí·Joies és una exposició de joies dissenyades per Salvador Dalí entre els anys 1941 i 1970, i que es poden veure al Teatre-Museu Dalí de Figueres. L'exposició inclou les trenta-set joies d'or i pedres precioses de la col·lecció Owen Cheatham, dues joies realitzades posteriorment i els vint-i-set dibuixos i pintures sobre paper que Salvador Dalí va realitzar per dissenyar les joies.

### Casa-Museu Salvador Dalí de Portlligat

La Casa-Museu Salvador Dalí és una petita casa de pescadors a Portlligat, on Salvador Dalí va viure i treballar habitualment des de 1930 fins a la mort de Gala el 1982. Actualment està habilitada com a museu i és gestionada per la Fundació Gala-Salvador Dalí.

### Castell Gala Dalí de Púbol

El castell de Púbol és una fortificació gòtica-renaixentista del segle xi situada al poble de Púbol, al municipi de La Pera (Baix Empordà), que esdevingué centre de la baronia de Púbol, i als anys 70 residència de Salvador Dalí.

## Òrgans de govern

Legalment constituïda com una fundació privada gestionada per un patronat format per 21 membres, on 12 patrons tenen un càrrec vitalici i 9 patrons institucionals nomenats per administracions públiques: l'Estat espanyol, la Generalitat de Catalunya, l'Ajuntament de Figueres i l'Ajuntament de Cadaqués.
Des del 2017, presideix la Fundació l'empresari Jordi Mercader i Miró.
Actualment gestiona un patrimoni artístic de 200 milions d'euros aproximadament.

## Premis i reconeixements

* 2015 - Primer premi d'AVICOM pel documental Dalí, la darrera gran obra

## Vegeu també

* Projecte per a Tristan Fou

## Referències

* ↑ «Informació i Història | Fundació Gala - Salvador Dalí». [Consulta: 26 març 2021].
* ↑ «Miquel Roca i Junyent és el nou president del Museu Nacional d'Art de Catalunya». 324.cat. TVC, 02-12-2011. [Consulta: 7 desembre 2011].
* ↑ Història de la Fundació al web oficial
* ↑ «La Fundació Gala-Salvador Dalí compra 'Elements enigmàtics en un paisatge' per 7,8 milions». diari Ara, 30-05-2011.
* ↑ Xifres de la Fundació 2011
* ↑ Memòria 2011
* ↑ AADD. Museus i Centres de Patrimoni Cultural a Catalunya. Barcelona: Departament de Cultura de la Generalitat de Catalunya, 2010, p. 61. ISBN 84-393-5437-1.
* ↑ AADD. Museus i Centres de Patrimoni Cultural a Catalunya. Barcelona: Departament de Cultura de la Generalitat de Catalunya, 2010, p. 42. ISBN 84-393-5437-1.
* ↑ «La Fundació en xifres». Fundació Gala-Salvador Dalí.

## Bibliografia

* Fundació Gala-Salvador Dalí. Memòria 2011, 2012.

## Enllaços externs

* Fundació Gala-Salvador Dalí